SKRIFTLIG FORESPØRGSEL P-1840/99

af Christos Folias (PPE-DE) til Kommissionen

(11. oktober 1999)

Om: EU's miljøpolitik

Der er endnu ikke foretaget nogen fuldstændig vurdering af miljøskaderne som følge af den nylige militærintervention i Kosovo med det resultat, at områdets indbyggere er udsat for sundhedsrisici.

På grund af den grænseoverskridende luft- og havforurening samt forurening af de internationale floder, der findes i området, kan miljøet i nabolandene også tænkes at have lidt skade, f.eks. i Grækenland og de øvrige lande på Balkan, som også har ansøgt om tiltrædelse af EU og er underlagt førtiltrædelsesstrategien på miljøområdet.

Kommissionen bedes besvare følgende:

1. Agter Kommissionen at vurdere omfanget af miljøskaderne? I bekræftende fald hvornår?

2. Hvorfor er der endnu ikke gjort brug af Miljøagenturet i København og forskningscentret Ispra, som råder over den nødvendige knowhow samt materielle og tekniske infrastruktur til at udføre de pågældende undersøgelser?

3. Hvordan agter Kommissionen at tage hensyn til miljøproblemerne i forbindelse med den finansielle støtte, der ydes til landene i området som led i stabilitetspagten og Organisationen for Genopbygning af Balkan?

Samlet svar afgivet på Kommissionens vegne af Margot Wallström på skriftlige forespørgsler E-1716/99, P-1840/99 og P-1871/99

(25. november 1999)

Kommissionen henviser de ærede medlemmer til svar på skriftlig spørgsmål E-1481/99 af Lucio Manisco(1) og svaret på mundtlig spørgsmål H-429/99 af Alexandros Alavanos under spørgetiden på Parlamentets delsamling i september 1999(2).

Kommissionen ønsker at tilføje, at det Regionale Miljøcenter (REC) for Central- og Østeuropa blev udvalgt til at foretage den foreløbige vurdering af miljøvirkningerne af konflikten på grund af dets kapacitet til at producere en hurtig foreløbig vurdering ved hjælp af dets kontorer i de berørte lande.

Den politiske situation i den tidligere jugoslaviske republik begrænser stadig adgangen for Unionens institutioner. Kommissionen har derfor støttet sig til vurderingen af krigens miljøvirkninger fra De Forenede Nationers miljøprograms (UNEP) Balkan task force. Deres slutrapport er netop udgivet og konkluderer, at Kosovo-konflikten ikke har forårsaget miljømæssige katastrofer, der påvirker Balkan-regionen som helhed. Kommissionen undersøger nu denne rapport tilbundsgående. Med hensyn til fremtiden fremlagde Kommissionen nogle forslag til mulige regionale miljøprojekter på mødet i stabilitetspagtens arbejdsgruppe for økonomisk genopretning, udvikling og genopbygning, der blev afholdt i Bari den 9. oktober 1999. Fællesskabets finansiering af stabilitetspagten er endnu ikke

fastlagt, men vil følge retningslinjerne for Fællesskabets deltagelse i stabilitetspagtens aktiviteter og dets organer, som vedtaget af Rådet i september 1999. Kommissionens tilskud til projekter, der forelægges stabilitetspagten, skal stadig fastlægges, men vil følge retningslinjerne for Fællesskabets deltagelse i stabilitetspagtens aktiviteter og dets organer, som vedtaget af Rådet i september 1999 såvel som de betingelser, der gælder ifølge processen for regional stabilisering og associering for anvendelse af fællesskabsmidler i lande i den pågældende region.

Kommissionen har ikke undtaget miljøspørgsmål fra nogen af de nævnte foranstaltninger. Rådets forordning (EF) nr. 851/98 af 20. april 1998 om ændring af forordning (EF) nr. 1628/96 om støtte til Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien(3) (FYROM), omfatter tydeligvis miljøspørgsmål i forbindelse med genopbygning, økonomisk genopretning og udvikling. Dette er ikke blevet ændret i det nuværende forslag om ændring af den forordning(4), der skal oprette et genopbygningsagentur for Kosovo, og heller ikke fremtidige forslag om at ændre forordningen ændrer den nuværende situation med hensyn til miljøspørgsmål. Stabiliserings- og associeringsaftalerne vil dække alle vigtige spørgsmål i Fællesskabets forbindelser med det pågældende land, og vil derfor også dække miljøaspekter. Miljøskader i Kosovo nævnes specifikt i Kommissionens meddelelse(5) om dette emne. Stabilitetspagten vil ligeledes omfatte emner såsom miljø, der er af regional natur.

Kommissionen har ikke kendskab til krav om kompensation fra fællesskabsforetagender. Eftersom NATO foretog aktionen og ikke Unionen, er det svært at forestille sig, at der stilles krav om kompensation til Unionen eller Kommissionen. Da der ikke foreligger nye instrukser fra Rådet anvendes der de gældende rammebestemmelserne for Fællesskabets instrumenter på den særlige støtte.

(1) EFT C 203 af 18.7.2000, s. 2.

(2) Europa-Parlamentets forhandlinger ( september 1999).

(3) EFT L 122 af 24.4.1998.

(4) KOM(1999) 312 endelig udg.

(5) KOM(1999) 235 endelig udg.